Pippa vanaand vir oulaas op Binnelanders | Netwerk24
Pippa vanaand vir oulaas op Binnelanders
Deur AJ Opperman 23 Augustus 2018 13:26
Nadia Valvekens is Donderdag die laaste keer in Binnelanders te sien.
Met Pippa se laaste verskyning in Binnelanders Donderdagaand, vind sy oplaas haar gelukkige einde, sê Nadia Valvekens wat die karakter die afgelope 13 jaar vertolk het.
Nee, daar is geen dramatiese wending met Pippa se swanesang op dié kykNET-sepie nie. Vroeër die week het sy ontdek dat sy swanger is en in Woensdag se episode het sy haar bedanking by die Binneland-kliniek ingedien.
"Sy het net nie aan haarself geboorte gegee nie," sê Valvekens, "maar Pippa het omtrent alles ervaar wat 'n mens kan ervaar, soos siekte en liefdesteleurstellings.
"Sy het onlangs die mooi troue gehad, sy kon 'n kind aanneem en sy is swanger. Al die mooi het nou met haar gebeur."
Pippa en At Koster (vertolk deur Hans Strydom) is die enigste karakters wat sedert die sepie se begindae nog deel van die span is.
Valvekens sê sy gaan die karakter en die sepie mis, maar sy geniet dit om nou weer haar vlerke te sprei nadat sy al 'n ruk gelede finaal die stel verlaat het.
"Ek voel nog te jonk om net op een plek te wees," sê sy.
Nadia Valvekens as Pippa in Binnelanders.
"Ek is egter baie dankbaar oor die wonderlike geleenthede wat Binnelanders my gegee het. Ons kan wonderlike stories vertel en ek het die voorreg gehad om saam met goeie skrywer te werk."
Valvekens was onlangs op die verhoog in Jan Groenewald se toneelstuk Hartklop teenoor Christo Davids. Op die Aardklop Nasionale Kunstefees in Potchefstroom gaan sy in Oktober teenoor Cintaine Schutte in die debuutproduksie Huishou deur Philip Rademeyer speel, met die regie deur Nico Scheepers.
"Ons het so pas (net voor die onderhoud) die eerste keer saam deur die teks gelees. Dis lekker om nou weer al hierdie projekte aan te pak. Ek geniet al hierdie uitdagings, 'n mens moet groei. Ek maak ook 'n draai op die stel van Hotel. Verder het ek onlangs 'n kortfliek geskiet wat gegrond is op 'n kortverhaal van Deon Meyer."